Návrh

Vyhláška
Ministerstva práce, sociálnych vecí a rodiny Slovenskej Republiky
z .............. 2005,
ktorou sa vykonáva § 97 zákona č. ......./2005  Z. z. o sociálnoprávnej ochrane detí a o sociálnej kuratele a o doplnení niektorých zákonov

Ministerstvo práce, sociálnych vecí a rodiny Slovenskej republiky podľa § 97 zákona          č. ....../2005 o sociálnoprávnej ochrane detí a o sociálnej kuratele a o doplnení niektorých zákonov (ďalej len “zákon”) ustanovuje:
§ 1
Predmet úpravy
	Táto vyhláška ustanovuje
a)	štandardy počtu detí a mladých dospelých v profesionálnej rodine podľa § 53, o určení výšky úhrady výdavkov na dieťa a mladého dospelého v profesionálnej rodine a o spôsobe vedenia účtov podľa § 52 ods. 1 písm. a), 
b)	štandardy počtu detí, mladých dospelých a štandardy počtu zamestnancov v samostatných diagnostických skupinách, v samostatných skupinách, špecializovaných samostatných skupinách a v samostatných skupinách pre mladých dospelých podľa § 52 ods. 1 písm. b), štandardy stravovania, obslužných činností a výšku úhrady za bývanie  v detskom domove  podľa § 61, štandardy stravovania počas výchovno-rekreačných programov podľa § 73 ods. 2 písm. e) piateho bodu a o úschove cenných vecí podľa § 47 ods. 3 písm. b) piateho bodu, 
c)	výšku vreckového, vecného daru a príspevkov podľa § 66 až 70,
d)	podrobnosti o  podávaní žiadosti o udelenie akreditácie, obsahových náležitostiach žiadosti o udelenie akreditácie a o overení  odbornej spôsobilosti a odborných znalostí podľa § 78, 79 a 81.

Štandardy počtu detí a mladých dospelých, štandardy počtu zamestnancov v samostatných diagnostických skupinách, v samostatných skupinách, v  špecializovaných samostatných skupinách, v samostatných skupinách pre mladých dospelých, štandardy stravovania, obslužných činností,  podrobnosti o úhrade za bývanie  a podrobnosti o úschove cenných vecí v detskom domove
§ 2
	(1) V samostatných diagnostických skupinách sa poskytuje starostlivosť najviac ôsmym deťom. V samostatných skupinách, v špecializovaných samostatných skupinách a v samostatných skupinách pre mladých dospelých sa  poskytuje starostlivosť najviac pre desať detí a mladých dospelých. V špecializovanej samostatnej skupine pre deti do troch rokov veku sa poskytuje starostlivosť najviac šiestim deťom. 
	(2) Určený počet detí a mladých dospelých v samostatných diagnostických skupinách, v samostatných skupinách, v špecializovaných samostatných skupinách a v samostatných skupinách pre mladých dospelých možno prekročiť so súhlasom zriaďovateľa detského domova najviac o dve deti a mladých dospelých v odôvodnených prípadoch.
	(3) Starostlivosť v jednej samostatnej skupine alebo špecializovanej samostatnej skupine  zabezpečujú najmenej dvaja a najviac štyria vychovávatelia a ďalší zamestnanec detského domova. 
	(4) V samostatnej diagnostickej skupine vykonávajú odbornú diagnostiku najmenej štyria odborní zamestnanci a starostlivosť zabezpečujú najmenej  dvaja vychovávatelia a ďalší zamestnanec detského domova.
	(5) Starostlivosť v jednej špecializovanej samostatnej skupine pre deti do troch rokov veku, ktoré vzhľadom na svoj vek a zdravotný stav vyžadujú zvýšenú starostlivosť, zabezpečujú starostlivosť najmenej štyria vychovávatelia alebo zdravotné sestry a ďalší zamestnanec detského domova.
§ 3
(1) Stravovanie v detskom domove  sa zabezpečuje
a)	prípravou stravy 
1. v samostatnej diagnostickej skupine, v samostatnej skupine, v špecializovanej samostatnej skupine alebo v  samostatnej skupine pre mladých dospelých,
2. v profesionálnej rodine,
3. v stravovacej prevádzke  detského domova,
b) odberom stravy od iných fyzických osôb alebo právnických osôb, ktoré majú oprávnenie poskytovať alebo sprostredkovať stravovacie služby,
c)  stravovaním u iných fyzických osôb alebo právnických osôb.
	(2) Odber stravy od iných fyzických osôb alebo právnických osôb do detského domova sa zabezpečuje na základe písomnej dohody, v ktorej sa dohodnú podmienky odberu stravy a cena za odobratú stravu.
	(3)  Diétna strava sa zabezpečuje na základe odporúčania ošetrujúceho lekára dieťaťa,  mladého dospelého alebo inej plnoletej fyzickej osoby.
	(4) Pri zabezpečovaní   stravy pre maloletého bez sprievodu sa zohľadnia kultúrne a náboženské odlišnosti dieťaťa.  
	(5) Rozdiely  v stravných jednotkách sa vyrovnávajú ku koncu štvrťroka tak, aby stravná jednotka bola v priemere za deň dodržaná. 
§ 4
(1) Ak táto vyhláška neustanovuje inak, denná stravná jednotka na deň na dieťa, mladého dospelého  a  plnoletú fyzickú osobu je 
a) vo veku do 3 rokov  50 Sk až 61 Sk,
b) od 3 rokov do 6 rokov  52 Sk až 66 Sk,
c) od 6 rokov do 10 rokov  55 Sk až 72 Sk,
d) od 10 rokov do 15 rokov  59 až 76 Sk,
e) nad 15 rokov  63 Sk až 80 Sk.
	(2) Stravnú jednotku podľa odseku 1 možno zvýšiť najviac o 30 % na deň na dieťa, mladého dospelého a inú plnoletú fyzickú osobu.
	(3) Stravná jednotka podľa odsekov 1 a 2 sa zvyšuje o 25 % na deň  na dieťa, mladého dospelého a inú plnoletú fyzickú osobu,  ktorej sa zabezpečuje diétna strava pri diabetickej diéte, bielkovinovej diéte, výživnej diéte alebo špeciálnej diéte.
	(4) Výška stravnej jednotky  podľa odsekov 1 až 3 sa určuje podľa miestnych podmienok.   
		(5) Stravná jednotka podľa odsekov 1 až 3 sa zaokrúhľuje na celé koruny smerom nahor.
	(6) Výdavky na potraviny (suroviny) sa zvyšujú na  stravu počas sviatkov o 170 Sk na kalendárny rok na dieťa, mladého dospelého a inú plnoletú fyzickú osobu.
	(7) Pri stravovaní  detí a mladých dospelých, ktorým sa poskytuje starostlivosť v detskom domove počas rekreačných pobytov, rekreačných táborov, zájazdov, športových hier  a pri zabezpečovaní stravy počas výchovno-rekreačných programov organizovaných pre deti, pre ktoré sa vykonávajú opatrenia sociálnej kurately, možno určiť stravnú jednotku až do výšky 105 Sk na deň na dieťa alebo mladého dospelého. Pri odbere stravy alebo stravovaní od iných fyzických osôb alebo právnických osôb možno túto sumu zvýšiť o ďalších 50 Sk na dieťa  a mladého dospelého.      
§ 5
(1) Na účely určenia úhrady za stravovanie v detskom domove sa počíta stravná jednotka na deň na dieťa, mladého dospelého a inú plnoletú fyzickú osobu  
a) pri racionálnej stave, šetriacej diéte a neslanej diéte 
     1. na raňajky 12 %,
     2. na desiatu  9 %,
     3. na obed 40 %,
     4. na olovrant 9 %,
     5. na večeru 30 %,
b) pri diabetickej, bielkovinovej, výživnej a špeciálnej diéte 
     1. na raňajky 11 %,
     2. na desiatu  8 %,
     3. na obed 40 %,
     4. na olovrant 8 %,
     5. na večeru 27 %,
     6. na druhú večeru 6 %.
	(2) Stravná jednotka na deň na dieťa, mladého dospelého a plnoletú fyzickú osobu  na účely úhrady sa určí podľa § 4 v percentuálnom podiele, ktorý je ustanovený v odseku 1 na základe počtu odobratých jedál.
	(3) Na účely zaokrúhlenia stravnej jednotky podľa odseku 1 sa vzťahuje  § 4 ods. 5. 
§ 6	
	(1) Výška úhrady za stravovanie v detskom domove sa určí podľa počtu odobratých jedál a výšky stravnej jednotky podľa § 4 ods.1 a § 5 ods. 1. 
	(2) Výška úhrady za obslužné činnosti v detskom domove je 17 Sk na deň.
	(3) Ak dieťa poberá sirotský dôchodok  po každom zomretom rodičovi, platí úhradu za poskytovanú starostlivosť najviac vo výške 70 % z tohto sirotského dôchodku, ktorého suma je vyššia.
	(4) Úhradu za bývanie v detskom domove platí mladý dospelý vo výške 15% sumy životného minima podľa osobitného predpisu.)
§ 7
	(1)  Detský domov prevezme do úschovy cenné veci, vkladné knižky a peňažnú hotovosť  dieťaťa na základe zmluvy o úschove,) ktorú uzavrie s rodičom dieťaťa, osobou, ktorá sa osobne stará o dieťa, alebo majetkovým opatrovníkom.
	(2) Detský domov prevezme do úschovy cenné veci, vkladné knižky a peňažnú hotovosť mladého dospelého, ak o to požiada, na základe zmluvy o úschove.2)
	(3) Detský domov vedie evidenciu cenných vecí, vkladných knižiek a peňažnej hotovosti na osobnej karte dieťaťa alebo mladého dospelého.
	(4) Cenné veci sa označia tak, aby sa vylúčila ich zámena. 
	(5) Detský domov raz za tri mesiace vykoná inventúru cenných vecí, vkladných knižiek a peňažnej hotovosti prevzatých  do úschovy.
	(6) Ak hrozí nebezpečenstvo poškodenia, zničenia alebo straty cenných vecí, vkladných knižiek alebo peňažnej hotovosti dieťaťa, detský domov prevezme tieto veci len na nevyhnutný čas aj bez uzavretia zmluvy o úschove. O tejto skutočnosti upovedomí bezodkladne rodiča, osobu, ktorá sa osobne stará o dieťa, alebo majetkového opatrovníka dieťaťa.

Štandardy počtu detí a mladých dospelých  v profesionálnej  rodine,  o určení  výšky úhrady výdavkov na dieťa v profesionálnej  rodine  a o spôsobe vedenia účtov
§ 8
(1) V profesionálnej  rodine môže byť poskytovaná starostlivosť najviac trom deťom a mladým dospelým, ak starostlivosť zabezpečuje jeden zamestnanec detského domova. Ak starostlivosť zabezpečujú manželia, ktorí sú zamestnancami detského domova, môže byť v profesionálnej rodine poskytovaná starostlivosť najviac šiestim deťom a mladým dospelým.
(2) Určený počet detí a mladých dospelých v profesionálnej  rodine možno prekročiť so súhlasom zriaďovateľa detského domova najviac o dve deti a mladých dospelých. 
§ 9
	(1) Výška úhrady výdavkov sa určuje podľa veku dieťaťa alebo mladého dospelého a podľa miesta vykonávania rozhodnutia súdu na dieťa alebo mladého dospelého v profesionálnej  rodine na mesiac  
a) do 10 rokov  3 000 Sk,
b) od 10 rokov do 15 rokov 3 500 Sk,
c) nad  15 rokov 4 000 Sk.
(2) Ak sa v profesionálnej rodine vykonáva ústavná starostlivosť, predbežné opatrenie alebo výchovné opatrenie, alebo ak sa poskytuje starostlivosť mladému dospelému vo vlastnom rodinnom prostredí, zvýši sa  úhrada výdavkov podľa odseku 1 o výšku úhrady výdavkov na bývanie určenú podľa odsekov 3 a 4.
(3) Výška úhrady výdavkov na bývanie  na mesiac na dieťa alebo mladého dospelého je 10 % preukázaných mesačných výdavkov na bývanie v profesionálnej  rodine, ktoré tvoria úhradu nájomného a služieb spojených s bývaním, ak táto vyhláška neustanovuje inak.
(4) Výška úhrady výdavkov na bývanie určená podľa odseku 3 v príslušnom kalendárnom roku  na dieťa alebo mladého dospelého je  najviac 3 000 Sk,  ak sa vykonáva rozhodnutie súdu, alebo ak sa poskytuje starostlivosť mladému dospelému počas celého kalendárneho roka. Táto suma sa pomerne zníži podľa skutočného počtu dní, počas ktorých sa vykonáva ústavná starostlivosť, predbežné opatrenie, výchovné opatrenia alebo sa poskytuje starostlivosť mladému dospelému v kalendárnom roku.
(5) Profesionálna  rodina vedie prehľad finančných prostriedkov poskytnutých na úhradu výdavkov na dieťa alebo mladého dospelého v profesionálnej rodine podľa odsekov 1 až 4 vo forme peňažného denníka a inventárnej karty, ktorých vzory sú uvedené v prílohe     č. 1 a 2. Inventárna karta sa vedie pre každé dieťa a mladého dospelého osobitne.
Výška vreckového, vecného daru a príspevkov 
§ 10
	(1) Za účelom usmerňovania sociálneho vývinu dieťaťa sa dieťaťu poskytuje vreckové  mesačne vo výške 
a)  10 % sumy životného minima pre nezaopatrené dieťa ustanoveného osobitným predpisom,1)   ak ide o dieťa vo veku od 6 do 15 rokov,
b) 30 % sumy životného minima pre nezaopatrené dieťa ustanoveného osobitným predpisom,1)   ak ide o dieťa staršie ako 15 rokov.	 
(2) Vreckové podľa odseku 1 sa dieťaťu alebo mladému dospelému poskytuje v kalendárnom mesiaci,  vrátane  kalendárneho mesiaca, v ktorom bolo dieťa umiestnené do detského domova,  a  kalendárneho mesiaca,  v  ktorom  dieťa alebo mladý dospelý skončil pobyt v detskom domove.  
(3) Dieťaťu  sa pri dôležitých udalostiach v jeho živote  poskytujú vecné dary  v sume  600  Sk v kalendárnom roku.
(4) Po skončení  ústavnej starostlivosti dosiahnutím plnoletosti dieťaťa alebo po dovŕšení  19. roku veku mladého dospelého, ktorému bola predĺžená ústavná starostlivosť  rozhodnutím súdu, sa mladému dospelému poskytuje jednorazový finančný príspevok na uľahčenie jeho osamostatnenia  sa  vo výške desaťnásobku  sumy životného minima pre nezaopatrené dieťa podľa osobitného predpisu.1) 
§ 11
 Resocializačný príspevok sa poskytuje do výšky 25 % sumy životného minima pre mladistvého a plnoletú fyzickú osobu podľa osobitného  predpisu.) 

Podrobnosti  o  podávaní žiadosti o udelenie akreditácie, obsahových náležitostiach žiadosti o udelenie  akreditácie a o overení  odbornej spôsobilosti a odborných znalostí 
§ 12
Podávanie žiadosti o udelenie  akreditácie
 Žiadosť o akreditáciu sa doručuje Ministerstvu práce, sociálnych vecí a rodiny Slovenskej republiky  (ďalej len “ministerstvo”) v 12 vyhotoveniach (1 originál, 11 kópií).
§ 13
Obsahové náležitosti žiadosti o udelenie akreditácie
    (1) Žiadosť o udelenie akreditácie  fyzickej osoby  obsahuje okrem skutočností podľa   § 79 ods. 2 zákona 
a)	predmet činnosti, odborné zameranie, orientácia na cieľovú skupinu klientov,
b)	rozsah opatrení, metód, techník  alebo postupov, na ktoré sa žiada udelenie akreditácie,  
c)	deň začatia vykonávania opatrení, metód, techník a postupov, na ktoré sa žiada udelenie akreditácie.  

(2) Súčasťou žiadosti o udelenie akreditácie fyzickej osoby  je
a)	zoznam všetkých fyzických osôb, ktoré žiadateľ zamestnáva a ktoré budú opatrenia, metódy,  techniky a postupy priamo vykonávať,   
b)	odpis z registra trestov žiadateľa, zodpovedného zástupcu, ako aj  všetkých fyzických osôb, ktoré žiadateľ zamestnáva a ktoré budú opatrenia, metódy, techniky a postupy priamo vykonávať,
c)	údaje o  spôsobe financovania opatrení, metód,  techník a postupov, na ktoré sa žiada akreditácia.
(3) Žiadosť o udelenie akreditácie  právnickej osoby   obsahuje okrem skutočností podľa § 79 ods. 3 zákona 
a)	organizačnú schému žiadateľa,
b)	predmet činnosti, odborné zameranie, orientácia na cieľovú skupinu klientov,
c)	rozsah opatrení, metód, techník a postupov, na ktoré sa žiada udelenie akreditácie,  
d)	deň začatia vykonávania opatrení, metód,  techník a postupov, na ktoré sa žiada udelenie akreditácie. 
(4) Súčasťou žiadosti o udelenie akreditácie právnickej osoby  je
a)	zoznam všetkých fyzických osôb, ktoré žiadateľ zamestnáva a ktoré budú opatrenia, metódy, techniky alebo postupy priamo vykonávať,
b)	doklad o založení právnickej osoby,
c)	údaje o  spôsobe financovania opatrení, metód,  techník a postupov, na ktoré sa žiada akreditácia.
    	(5) Ministerstvo žiadateľom o akreditáciu sprístupní formulár žiadosti,  prostredníctvom ktorého sa žiadosť podáva. 
§ 14
 (1) Preverenie odborných znalostí žiadateľa sa vykonáva spravidla počas zasadnutia akreditačnej komisie. Termín a miesto preverovania odborných znalostí sa žiadateľovi oznamuje písomnou formou najmenej  15 dní pred dňom  vykonania preverenia odborných znalostí. Súčasťou písomného oznámenia je aj zoznam fyzických osôb, ktoré sa majú zúčastniť preverenia odborných znalostí. Spravidla ide o žiadateľa, ak je ním fyzická osoba, zodpovedného zástupcu alebo zástupcov štatutárneho orgánu, ak je žiadateľ právnická osoba,  ale aj iné fyzické osoby priamo vykonávajúce  opatrenia, metódy,  techniky a postupy, na ktoré sa žiada udelenie akreditácie.  
(2) Predseda akreditačnej komisie môže na preverovanie odborných znalostí žiadateľa prizvať  aj zástupcu orgánu štátnej správy, obce, vyššieho územného celku alebo iného  odborníka (ďalej len “odborník”), ktorý nie je členom akreditačnej komisie, ak to dovoľuje povaha opatrenia, metódy,  techniky a postupu,  na ktoré sa žiada akreditácia. 
  
Záverečné ustanovenia
§ 15
Ustanovenia vyhlášky Ministerstva práce, sociálnych vecí a rodiny Slovenskej republiky č. 246/2001 Z. z. na vykonanie niektorých ustanovení zákona o sociálnej pomoci,  ktoré upravujú poskytovanie starostlivosti v detskom domove, krízovom stredisku, resocializačnom stredisku sa od účinnosti tejto vyhlášky na vykonávanie opatrení sociálnoprávnej ochrany detí a sociálnej kurately v zariadení sociálnoprávnej ochrany detí a sociálnej prevencie nevzťahujú.  
§ 16
Zrušuje sa § 1 písm. a) štvrtý bod, písm. c), § 7 až 11, § 15 až 19 vyhlášky Ministerstva práce, sociálnych vecí a rodiny Slovenskej republiky č. 246/2001 Z. z. na vykonanie niektorých ustanovení zákona o sociálnej pomoci.  
§ 17
Táto vyhláška nadobúda účinnosť  1. apríla 2005.